KOMISSION KERTOMUS NEUVOSTOLLE Ruotsin kuningaskunnan soveltamista tarpeellisista toimenpiteistä sen takaamiseksi, että suussa käytettäväksi tarkoitettua tupakkaa ei saateta markkinoille muissa jäsenvaltioissa /* KOM/2010/0399 lopull. */





[pic] | EUROOPAN KOMISSIO | Bryssel 29.7.2010 KOM(2010)399 lopullinen KOMISSION KERTOMUS NEUVOSTOLLE Ruotsin kuningaskunnan soveltamista tarpeellisista toimenpiteistä sen takaamiseksi, että suussa käytettäväksi tarkoitettua tupakkaa ei saateta markkinoille muissa jäsenvaltioissa KOMISSION KERTOMUS NEUVOSTOLLE Ruotsin kuningaskunnan soveltamista tarpeellisista toimenpiteistä sen takaamiseksi, että suussa käytettäväksi tarkoitettua tupakkaa ei saateta markkinoille muissa jäsenvaltioissa JOHDANTO Tupakkatuotedirektiivin (2001/37/EY) 8 artiklassa kielletään suussa käytettäväksi tarkoitetun tupakan saattaminen markkinoille. Kielto asetettiin alun perin ensimmäisessä tupakkatuotedirektiivissä (89/622/ETY, sellaisena kuin se on muutettuna direktiivillä 92/41/ETY). Ruotsin liittymissopimukseen sisältyi seuraava poikkeus: ”Direktiivin 89/622/ETY, sellaisena kuin se on muutettuna direktiivillä 92/41/ETY, 2 artiklan 4 kohdassa määriteltyjen tuotteiden markkinoille saattamista koskeva direktiivin 89/622/ETY, sellaisena kuin se on muutettuna direktiivillä 92/41/ETY, 8 a artiklassa oleva kielto ei koske Norjaa ja Ruotsia, paitsi siltä osin, kuin kyseessä on kielto saattaa tämä tuote markkinoille elintarviketta muistuttavassa muodossa.”[1] Poikkeus myönnettiin sillä ehdolla, että Ruotsi toteuttaa kaikki tarvittavat toimenpiteet sen varmistamiseksi, että a kohdassa tarkoitettua tuotetta ei saateta markkinoille jäsenvaltioissa, joissa direktiivien 89/622/ETY ja 92/41/ETY säännöksiä sovelletaan kokonaisuudessaan.[2] Liittymissopimuksessa myös velvoitettiin komissio valvomaan näiden toimenpiteiden käytännön soveltamista ja antamaan niistä kertomus neuvostolle.[3] Komissio lähetti tupakkatuotedirektiivin nojalla perustetun sääntelykomitean kautta kaikille jäsenvaltioille tietopyynnön 10. marraskuuta 2009: - missä määrin nuuskaa käytetään tai pidetään kaupan jäsenvaltiossanne (käytön esiintyminen aikuisten/nuorten keskuudessa, internetmyynti, matkustajatuonti, salakuljetus)? - millä toimenpiteillä (markkinoillesaattamiskiellon lisäksi) jäsenvaltiossanne estetään nuuskan pääseminen markkinoille? Ruotsin osalta tällä kysymyksellä halutaan selvittää, millaisiin toimenpiteisiin maassa on ryhdytty sen varmistamiseksi, ettei Ruotsissa tuotettu nuuska pääse markkinoille muissa jäsenvaltioissa. Tietopyyntöön on vastannut yhteensä 23 jäsenvaltiota. NUUSKAN MYYNTI Ruotsi Vastauksena komission pyyntöön saada tietoja nuuskan myynnistä Ruotsi huomautti, että nuuskan kaikenlainen myyminen (myös internetmyynti) toiseen jäsenvaltioon on maan lainsäädännön vastaista. Asiasta säädetään kansallisen tupakkalain 14 §:ssä (1993:581). Tämä kielto ei kuitenkaan koske tupakkatuotteiden myyntipaikoissa tapahtuvaa myyntiä ja mainontaa. Tupakkatuotteiden myyntipaikoissa olevat kaupalliset viestit eivät kuitenkaan saa olla häiritseviä tai myönteisiä eivätkä kannustaa tupakan käyttöön. Ruotsin kuluttajavirasto on lisäksi antanut yleiset ohjeet tupakkatuotteiden myymisestä kuluttajille (KOVFS 2009:7). Nämä yleiset ohjeet liittyvät tupakkalain ja markkinointilain sisältämiin tupakkatuotteiden kaupan pitämistä koskeviin säännöksiin, ja niiden päämääränä on lisätä niiden määräysten noudattamista, jotka koskevat kuluttajille suunnatun tupakan kaupan pitämistä. Muut jäsenvaltiot Jäsenvaltiot ilmoittivat, että niiden lainkäyttöalueella ei pidetä nuuskaa kaupan. Matkustajat voivat kuitenkin tuoda nuuskaa maahan. Nuuskan matkustajatuonnin määristä ei ole tietoja muualla kuin Suomessa. Suomi ilmoittaa, että nuuskaa Suomeen tuoneiden matkustajien määrä Suomen ja Ruotsin välillä on kaksinkertaistunut vuosina 2005–2007. Salakuljetusta ei yleisesti pidetty ongelmana. Useiden jäsenvaltioiden mukaan nuuskaa kuitenkin myytiin internetin välityksellä. Valvominen on vaikeaa. Nuuskan käyttö jäsenvaltioissa on joko merkitykseltään vähäistä tai siitä ei ole tietoja. Suomessa kuitenkin noin 5 prosenttia aikuisista miehistä ja 2 prosenttia naisista käyttää nuuskaa. Noin 40 prosenttia suomalaista 18-vuotiaista pojista on kokeillut nuuskaa, ja heistä 10 prosenttia käyttää sitä säännöllisesti. Suomen mukaan nämä luvut ovat kasvaneet viime vuosina, sillä nuuskaa pidetään kaupan Suomen ja Ruotsin välillä matkustaville. Käyttö johtuu nuuskan yksityistuonnista ulkomailta (pääasiassa Ruotsista), internetmyynnistä tai salakuljetetun nuuskan myynnistä pimeillä markkinoilla. Nostetut syytteet osoittavat, että laiton maahantuonti ja myyminen on yleistä ja järjestäytynyttä kansallisella tasolla. Suomen tulliviranomaiset suorittavat laajoja rikostutkintoja yhteistyössä vastaavien ruotsalaisten viranomaisten kanssa. Koska nuuskan kaupallinen tuonti ja myyminen ei ole Suomessa sallittua, käyttömääristä ei ole virallisia tietoja. Tilastojen mukaan nuuskan laillinen yksityistuonti Ruotsista on kuitenkin kasvanut jatkuvasti vuodesta 2005[4]. Ruotsissa 19 prosenttia miehistä ja 4 prosenttia naisista käyttää nuuskaa päivittäin. Slovenia ilmoittaa, että yhtä henkilöä sakotettiin vuonna 2006 nuuskan myynnistä. Slovenia ja Tanska ilmoittavat, että niissä ei pidetä kaupan nuuskaa, mutta markkinoilla on muunlaisia muita kuin poltettavia tupakkatuotteita. EHKÄISYTOIMET Ruotsi Liittymissopimuksessa tekemänsä sitoumuksen vuoksi Ruotsi on antanut asetuksen, jolla kielletään nuuskan vienti (1994:1266). Asetus tuli voimaan 1. tammikuuta 1995. Asetuksen 1 §:n ensimmäisessä momentissa kielletään nuuskan vienti toiseen Euroopan unionin jäsenvaltioon. 1 §:n toisen momentin mukaan kielto ei koske matkustajien kuljettamia tuotteita, jotka on tarkoitettu henkilökohtaiseen käyttöön tai lahjaksi henkilökohtaiseen käyttöön. Tämän vuoksi nuuskaa voi hankkia vapaasti henkilökohtaiseen käyttöön tai lahjaksi, kun matkustaa Ruotsista. Nuuskan vienti toisiin jäsenvaltioihin on Ruotsin lainsäädännön mukaan rangaistavaa. Yllä mainitun asetuksen rikkomisesta seuraavat rangaistukset on määritelty salakuljetuksen rangaistuksista annetussa laissa (2000:1225). Sen 3 §:n mukaan henkilö, joka tahallisesti kuljettaa tuotteita maasta vastoin erityistä kieltoa (asetus, jolla kielletään nuuskan vienti), syyllistyy salakuljetukseen. Tällä hetkellä esimerkiksi nuuskan salakuljetuksesta saa sakkorangaistuksen tai enintään kaksi vuotta vankeutta (3 §). Jos tuomioistuin toteaa rikkomuksen vakavaksi, rangaistus on vähintään kuusi kuukautta ja enintään kuusi vuotta vankeutta (5 §). Vähäisistä rikkomuksista määrätään sakkorangaistus (4 §). Tapauksissa, joissa rikkomusta ei voida katsoa tahalliseksi, rikoksentekijälle voidaan määrätä laittomasta viennistä sakkorangaistus tai enintään kaksi vuotta vankeutta (7 §). Salakuljetuksen rangaistuksista annetun lain mukaisen rikkomuksen kohteena ollut omaisuus tai sen arvo voidaan menettää, ellei tämä ole ilmeisen kohtuutonta (16 §). Näin ollen Ruotsin lainsäädännön mukaan nuuskan kaikenlainen vienti Ruotsista muihin jäsenvaltioihin on laitonta ja rangaistavaa, lukuun ottamatta matkustajien henkilökohtaiseen käyttöön tai lahjaksi henkilökohtaiseen käyttöön hankkimia tuotteita. Tämän vuoksi nuuskan vienti on laitonta myös etämyyntinä, internetmyynti mukaan luettuna, kun vastaanottaja on toisessa jäsenvaltiossa. Nuuskan vienti Ruotsista toiseen jäsenvaltioon on sallittua vain, jos rajan yli matkustava yksityishenkilö kuljettaa nuuskaa henkilökohtaiseen käyttöönsä tai lahjaksi henkilökohtaiseen käyttöön. Ruotsin viranomaiset myös soveltavat lainsäädäntöä käytännössä.[5] Useat ruotsalaiset viranomaiset, tuomioistuimet mukaan lukien, toimivat estääkseen nuuskan myymisen muihin jäsenvaltioihin. Tämän seurauksena Ruotsissa takavarikoidun nuuskan määrä on kasvanut seuraavasti: - 2006 156 kg - 2007 323 kg - 2008 474 kg - 2009 (lokakuuhun mennessä) 641 kg Muut jäsenvaltiot Enemmistö jäsenvaltioista ilmoittaa, että nuuskan kieltämisen lisäksi niissä ei ole ryhdytty muihin toimenpiteisiin. Jotkin jäsenvaltiot ovat kieltäneet tupakkatuotteiden internetmyynnin. Tässä suhteessa Suomi muodostaa poikkeuksen. Koska Ruotsista tuodaan runsaasti nuuskaa yksityiskäyttöön ja pimeille markkinoille, Suomen viranomaiset ovat päättäneet ryhtyä tiukempiin toimiin kuin muut jäsenvaltiot. Suomi ilmoitti, että eduskunnassa keskustellaan seuraavista toimenpiteistä: - nuuskan yksityistuonti omaan käyttöön rajoitetaan 30 pieneen rasiaan yhtä matkaa kohden - nuuskan yksityinen tilaaminen internetistä määritellään rikokseksi - nuuskan yksityismyynti (esimerkiksi ystävälle) määritellään rikokseksi. PÄÄTELMÄT Voidakseen toteuttaa liittymissopimuksen velvoitteet käytännössä Ruotsi on määritellyt nuuskan kaupallisen viennin rikokseksi ja antaa siitä tiukkoja rangaistuksia. Nuuskan vienti sallitaan vain matkustajien henkilökohtaiseen käyttöön tai lahjaksi henkilökohtaiseen käyttöön. Nuuskan etämyynti, internetmyynti mukaan luettuna, on Ruotsin lainsäädännön mukaan laitonta, kun vastaanottaja on toisessa jäsenvaltiossa. Yksikään muu jäsenvaltio ei ilmoittanut havainneensa, että nuuskaa olisi saatettu niiden markkinoille. Matkustajatuonti on kuitenkin yleistä, ja nuuskaa vaikuttaa olevan saatavilla internetin kautta koko EU-alueella. Siitä ei ole tietoja, missä määrin nuuskan internetkauppiaat toimivat Ruotsin alueelta käsin. Suomessa suunnitellaan lisää ehkäiseviä toimenpiteitä kuten rajoituksia nuuskan matkustajatuontiin. Muut jäsenvaltiot eivät ole ilmoittaneet ryhtyneensä muihin toimenpiteisiin nuuskan markkinoillesaattamiskiellon lisäksi. [1] Neuvoston ASIAKIRJA Norjan kuningaskunnan, Itävallan tasavallan, Suomen tasavallan ja Ruotsin kuningaskunnan liittymisehdoista ja niiden sopimusten mukautuksista, joihin Euroopan unioni perustuu % LIITE XV